Gitte Lillelund Bech (V), 2010-05-21:
Tak til Folketingets formand.
Samtænkningsstrukturen er der mange af ordførerne der har været inde på, nemlig hr. Jeppe Kofod, hr. Naser Khader og hr. Niels Helveg Petersen, og der var NATO's reformarbejde, som hr. Søren Espersen nævnte.
Der er faktisk også noget om det nordiske samarbejde, som jeg synes det er værd lige at give et par ord med på vejen.
En ting, som jeg synes det er værd at nævne i forbindelse med den sikkerhedspolitiske redegørelse, og det fremgår også meget klart, er, at når vi taler om forsvarspolitik, kan vi ikke med de ressourcer, der er til rådighed, være til stede alle steder på en gang, og derfor må vi jo prioritere mellem indsatserne.
Vi er jo i øjeblikket i Afghanistan, Kosovo og Libanon.
Det synes jeg måske lige er værd at få med i forhold til nogle af de diskussioner, der har været rejst her.
På samtænkningsdelen tror jeg, det er værd at holde fast i – og det har udenrigsministeren også påpeget – at det er vejen frem til at kunne lave løsninger på den sikkerheds- og forsvarspolitiske scene.
Specielt når vi ser på skrøbelige stater, drejer det sig jo ikke bare om, at man skal besejre en given fjende.
Det drejer sig også om, at vi skal kunne skabe levedygtige stater, som efterfølgende selv kan få bugt med eventuelle bevægelser eller med dem, der ikke deler den pågældende regerings opfattelser.
Jeg plejer også nogle gange at kalde samtænkning for smart tænkning, for det er jo sådan set det, det er.
Som det også fremgår af redegørelsen, har regeringen jo etableret den her samtænkningsstruktur, som består af en styregruppe med deltagelse af Statsministeriet, Udenrigsministeriet, Forsvarsministeriet og Justitsministeriet, og som har et sekretariat, der er forankret i Udenrigsministeriet.
Det her sekretariat skal rent faktisk forvalte en global ramme på 150 mio. kr. årligt fordelt på tre fokusområder: Afghanistan og nabolande, Østafrika og Europa.
Nu er hr. Holger K. Nielsen desværre gået, men det kunne være, at jeg skulle sende ham en mail mere og gøre ham opmærksom på, hvordan tingene i praksis vil blive udmøntet.
Jeg synes også, det er værd lige at knytte et par ord til NATO's reformarbejde.
Hr. Jeppe Kofod og sådan set også hr. Søren Espersen var inde på af vigtigheden af NATO og vigtigheden af, at vi løser fremtidens sikkerhedspolitiske udfordringer i et internationalt samarbejde.
For mig at se er det jo helt essentielt, at vi i de internationale institutioner – og det er ikke bare NATO, men sådan set også FN, OSCE og EU og for den sags skyld andre organisationer – i et samarbejde fortsat kan have fokus på, hvordan vi kan sikre Danmarks sikkerhed.
Det, som jeg synes er vigtigt at nævne i den forbindelse, er, at hvis vi skal have de her organisationer til at samarbejde, så kræver det også, at de tænke smart og tør samtænke, for det er måske der, at der i øjeblikket er en af problemstillingerne.
Noget af det, som jeg synes det er værd at lægge vægt på, er, at vi skal have en effektiv organisation, som rent faktisk kan håndtere samarbejdet med andre institutioner, men hvor det også er meget klart, hvad medlemslandene kan forvente af NATO.
Derfor bliver den diskussion, der skal være det næste halve år om NATO's fremtidige udvikling og strategiske koncept og i det hele taget en reform af NATO, meget, meget vigtig.
Det sidste, jeg lige vil nævne, er samarbejdet i Afrika, for vi har faktisk et nordisk samarbejde i Østafrika.
Det er kommet meget godt fra start.
Det er iværksat under det, vi kalder NORDEFCO, som simpelt hen er det nordiske forsvars- og sikkerhedssamarbejde, og det har base i Nairobi i Kenya, hvor vi samarbejder med vores afrikanske partnere.
Det, der er hele tanken med kapacitetsopbygningen i Østafrika, er jo, at vi ved at kombinere det med det udenrigspolitiske – det var hr. Holger K. Nielsen også inde på – faktisk kan forebygge fremtidige konflikter, så vi ikke kommer til at opleve det, vi så i Rwanda i 1994.
Fra nordisk side – nu var jeg til Nordisk Ministerråd møde i går – kan jeg sige, at der er meget stor fokus på det fra os alle sammen, og jeg tror, at det, der er meget vigtigt, netop er at se kapacitetsopbygningen i sammenhæng med udviklingsbistanden.
Det er det, der bl.a. på det afrikanske kontinent kan gøre, at det er hjælp til selvhjælp.
Det tror jeg er værd at have i baghovedet.
En sidste kommentar omkring Arktisk: Jeg vil bare lige nævne, at vi jo har aftalt i forsvarsforliget, at vi skal lave en analyse af forsvarets fremtidige opgaveløsning i Arktisk.
Det synes jeg er meget vigtigt, og jeg har bl.a. hørt hr. Søren Espersen fremhæve de roller, som søværnet spiller deroppe.
Så jeg ser meget frem til, at vi i forsvarsforligskredsen kan gå videre med det arktiske samarbejde, for det lægger vi i regeringen altså også meget stor vægt på.